钦定古今图书集成/明伦汇编/家范典/第013卷 > 《正风俗疏》韦挺
## 钦定古今图书集成/明伦汇编/家范典/第013卷 > 《正风俗疏》韦挺

父母之恩，昊天罔极，创巨之痛，终身何已！今衣冠士
族，辰日不哭，谓为重丧；亲宾来吊，辄不临举。又闾里
细人，每有重丧，不即发问，先造邑社，待营办具，乃始
发哀。至假柴车，雇棺椁，以荣送葬。既葬，邻伍会集，相
与酣饮，名曰“出孝。”官司习熟，不为条禁。所当严为惩
革，申明礼宪者也。

索和诚家贫至孝，梦西篱下有粟，掘得十五锺。乡人以告“非营求所得，请纳官。” 对曰：

索和诚中和，产德纯孝，为人亲之所安，类曾参之至
性；生无所养，同子路之嗟贫。定省切南陔之心，殷忧
有北门之兴。精诚所至，动于鬼神，吉梦有征，启兹灵
贶。遂使锺盈积粟，自能贮于西篱；庾得如坻，无假事
于南亩。动天地而降福，集人灵之休庆，美刘殷之孝
行，再睹于兹。伊索氏之乡人，一何狂简！天之所赐，不
“合纳官。”告者诞词，固宜反坐。